b'\n_START_ARTICLE_\nRubia\n_START_SECTION_\nMga gamit\n_START_PARAGRAPH_\nNoon pa mang mga isinaunang panahon, ginagamit na ang madera para sa pagtitina ng mga katad, lana, at sutla. Para magamit na mga pangulay, inaani ang mga ugat nito sa unang taon mula nang itanim. Nagbibigay ng pangkaraniwang uri ng mga pantina ang panlabas at kayumangging balat nito, samantalang ang pang-ilalim na bahagi naman ay nagbibigay ng mas pinong uri ng tina. Pinahahawa sa tela ang tinta sa tulong ng alum, isang matapang at nakagagasgas na sustansiya. Maaari ring buruhin ang madera para mapagkunan ng kulay. Sa Pransiya, ang mga labi ng maderang napagkunan na ng pangulay para makalikha ng mga alak._NEWLINE_Naglalaman ang mga ugat ng madera ng asidong ruberthyrin. Sa pamamagitan ng pagpapatuyo, pagpapabulok o paglalagay ng mga asido sa Madera, nalilikha ang mga asukal na alisarin at purpurin. Likas na walang kulay ang purpurin, subalit nagiging pula kapag natunaw sa likidong may asido. Kapag nahaluan naman ng putik at nalagyan ng alum at amonya, naglalabas ito ng pangulay na matindi at maningning ang pagkapula, na kung tawagin ay \xe2\x80\x9clawa ng Madera\xe2\x80\x9d (lake madder)._NEWLINE_Matutunaw sa asidong sulpuriko ang mga pinulbos na mga ugat ng madera, na nag-iiwan ng mga tina (matapos patuyuin) na kung tawagin ay garance, ang katumbas ng pangalang madera sa wikang Pranses. Isa pang pamamaraan ng pagpaparami ng mga nakukuhang pangulay mula sa madera ang pagtunaw ng mga ugat sa asidong sulpuriko matapos gamiting pangulay ang mga ito, na nakakalikha ng isa pang tina na kung tawagin ay granceux. Kapag binabad naman ang mga ugat sa alkohol, lumalabas ang colorin, na naglalaman ng mas maraming alisarin (40 hanggang 50 beses ang kahigitan)._NEWLINE_Ang pangalang pang-kimika ng pangulay na nakukuha sa madera ay alizarin, na kabilang sa grupong anthraquinone-group. Noong 1869, nakagawa ng artipisyal na alisarin sina Graebe at Liebermann, mga kimiko mula sa Alemanya. Dahil dito, bumaba ang bilang ng pagtatanim at pag-ani ng madera, sapagkat mula 1871 maramihan nang nalilikha ang di-likas na alisarin sa pamamagitan ng pamamaraan nina Graebe at Liebermann. Noong ika-20 dantaon, sa Pransiya na lamang nag-aalaga ng mga madera.'